Avainsanat

Tiivistelmä



Avainsanat

1. Euroopan unioni – Toimielinten välinen tasapaino – Merkitys – Toimivallan jaon noudattaminen

(SEU 13 artiklan 2 kohta)

2. Komissio – Toimivalta – Lainsäädäntöaloitevalta – Valta peruuttaa vielä hyväksymättä oleva ehdotus – Edellytykset – Sellaisen ehdotuksen peruuttaminen, joka on niin vääristelty, että se estää kyseisellä ehdotuksella tavoiteltujen päämäärien toteuttamisen – Vilpittömän yhteistyön periaatetta ei ole loukattu

(SEU 13 artiklan 2 kohta ja SEU 17 artiklan 2 kohta; SEUT 289 ja SEUT 293 artikla; neuvoston työjärjestyksen 3 artiklan 2 kohta ja 11 artiklan 1 kohta)

3. Kumoamiskanne – Kannekelpoiset toimet – Käsite – Komission päätös peruuttaa lainsäädäntöehdotus on kannekelpoinen toimi

(SEU 14 artiklan 1 kohta ja SEU 16 artiklan 1 kohta; SEUT 263 ja SEUT 296 artikla)

4. Toimielinten säädökset, päätökset ja muut toimet – Perustelut – Perusteluvelvollisuuden laajuus – Perusteluvelvollisuuden arviointi suhteessa yksittäistapauksen olosuhteisiin

(SEUT 296 artiklan 2 kohta) )

5. Euroopan unionin oikeus – Periaatteet – Demokratian periaate – Komission päätöksellä peruuttaa vielä hyväksymättä oleva ehdotus ei loukata kyseistä periaatetta

(SEU 10 artiklan 1 ja 2 kohta ja SEU 17 artiklan 2 kohta; SEUT 289 ja SEUT 293 artikla)

Tiivistelmä

1. SEU 13 artiklan 2 kohdan mukaan kukin unionin toimielin toimii sille perussopimuksissa annetun toimivallan rajoissa sekä niissä määrättyjen menettelyjen, edellytysten ja tavoitteiden mukaisesti. Kyseinen määräys ilmentää toimielinten välisen tasapainon periaatetta, joka on yksi unionin toimielinrakenteen ominaispiirteistä ja joka edellyttää sitä, että kukin toimielin käyttää toimivaltaansa muiden toimielinten toimivaltaa kunnioittaen.

(ks. 64 kohta)

2. Kun SEU 17 artiklan 2 kohdan, SEUT 289 artiklan ja SEUT 293 artiklan määräyksiä tarkastellaan yhdessä, niistä ilmenee komission vallasta tehdä lainsäädäntöaloitteita tavallisen lainsäätämisjärjestyksen yhteydessä, että samalla tavoin kuin komission tehtäviin kuuluu lähtökohtaisesti päättää, tekeekö se lainsäädäntöehdotuksen vai ei, ja päättää tarvittaessa sen kohteesta, päämäärästä ja sisällöstä, komissiolla on – siihen saakka, kunnes neuvosto on tehnyt ratkaisunsa – valta muuttaa ehdotustaan ja jopa tarvittaessa peruuttaa se. Tämä peruuttamisvalta ei kuitenkaan anna kyseiselle toimielimelle lainsäädäntömenettelyssä veto-oikeutta, mikä olisi ristiriidassa annettua toimivaltaa ja toimielinten välistä tasapainoa koskevien periaatteiden kanssa. Tästä seuraa, että jos komissio sen jälkeen, kun se on tehnyt ehdotuksen tavallisessa lainsäätämisjärjestyksessä, päättää peruuttaa kyseisen ehdotuksen, sen pitää esittää parlamentille ja neuvostolle peruuttamisen syyt, joita sen on tuettava vakuuttavilla seikoilla, jos nämä syyt kiistetään.

Jos parlamentin ja neuvoston aikoma muutos vääristää säädösehdotusta siten, että se estää kyseisellä ehdotuksella tavoiteltujen päämäärien toteuttamisen ja että se näin ollen poistaa sen tarkoituksen, komissiolla on oikeus peruuttaa kyseinen ehdotus. Se voi näin tehdä kuitenkin vasta sen jälkeen, kun se on SEU 13 artiklan 2 kohdassa määrätyn vilpittömän yhteistyön hengessä, jonka on ohjattava unionin toimielinten välisiä suhteita tavallisen lainsäätämisjärjestyksen osalta, asianmukaisesti ottanut huomioon ne huolet, jotka ovat aiheuttaneet sen, että parlamentti ja neuvosto ovat halunneet muuttaa kyseistä ehdotusta. Sen, ettei komissio käyttänyt neuvoston työjärjestyksen 3 artiklan 2 kohdassa ja 11 artiklan 1 kohdassa määrättyä mahdollisuutta pyytää viimeksi mainittua äänestämään kyseisestä ehdotuksesta, ja sen, että riidanalainen päätös tehtiin samana päivänä, jona parlamentti ja neuvosto olivat juuri olleet tekemässä kyseistä ehdotusta koskevaa sopimusta, ei voida katsoa osoittavan, ettei komissio olisi noudattanut vilpittömän yhteistyön periaatetta.

(ks. 74–76, 83 ja 106 kohta)

3. Komission päätös peruuttaa lainsäädäntöehdotus on toimi, josta voidaan nostaa kumoamiskanne, koska tällaisella päätöksellä päätetään komission ehdotuksen tekemisellä aloitettu lainsäädäntömenettely ja estetään näin parlamenttia ja neuvostoa haluaminsa tavoin harjoittamasta SEU 14 artiklan 1 kohtaan ja SEU 16 artiklan 1 kohtaan perustuvaa lainsäädäntötehtäväänsä. Sitä, että päätös peruuttaa lainsäädäntöehdotus on tehtävä perusteluvelvollisuutta noudattaen, voidaan perustella tuomioistuinvalvonnalla, jota unionin tuomioistuimen on voitava harjoittaa, jos on nostettu kumoamiskanne.

(ks. 77 ja 78 kohta)

4. Ks. tuomion teksti.

(ks. 79 kohta)

5. Komissio ei loukkaa SEU 10 artiklan 1 ja 2 kohdassa määrättyä demokratian periaatetta, jos se peruuttaa tavallisessa lainsäätämismenettelyssä esitetyn säädösehdotuksen. SEU 17 artiklan 2 kohdasta, kun sitä luetaan yhdessä SEUT 289 ja SEUT 293 artiklan kanssa, nimittäin ilmenee, että sen lisäksi, että komissiolla on valta tehdä säädösehdotus, sillä on myös valta – siihen saakka, kunnes neuvosto on tehnyt ratkaisunsa – muuttaa ehdotustaan ja jopa tarvittaessa peruuttaa se. Koska tämä komission peruuttamisvalta on erottamattomasti sidoksissa kyseisen toimielimen aloiteoikeuteen ja koska sen käyttöön sovelletaan EU-sopimuksen edellä mainittujen artikloiden määräyksiä, kyse ei voi olla mainitun periaatteen loukkaamisesta.

(ks. 96 kohta)